Document ID: 32001R0366

Komisjoni määrus (EÜ) nr 366/2001,
22. veebruar 2001,
millega kehtestatakse nõukogu määruses (EÜ) nr 2792/1999 sätestatud meetmete üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1999. aasta määrust (EÜ) nr 2792/1999, millega kehtestatakse kalandussektorile ühenduse struktuuriabi andmise üksikasjalikud eeskirjad ja kord, [1] eriti selle artikli 8 lõiget 7 ja artiklit 21,
ning arvestades järgmist:
(1) Nõukogu 21. juuni 1999. aasta määruse (EÜ) nr 1263/1999 Kalanduse Arendusrahastu kohta [2] artikliga 1 nähakse ette, et abi rahastatakse struktuurifondide programmitöö üldraamistikus.
(2) Programmid tuleb rakendada vastavalt nõukogu 21. juuni 1999. aasta määrusele (EÜ) nr 1260/1999, millega nähakse ette üldsätted struktuurifondide kohta, [3] eriti selle artiklitele 31-33 ja 37-39.
(3) Programmide rakendamise üldiseks kontrolliks peavad määruse (EÜ) nr 1260/1999 artiklis 37 nimetatud aastaaruanded sisaldama kvantifitseeritud ja kodeeritud teavet rangelt kooskõlastatud arenguaruannetena. Kõnealune teave peab lisaks Kalanduse Arendusrahastu (FIFG) raames rakendatud, rakendatavate või kavandatavate projektide hõlmama ka olemasolevate laevade kasutuselt kõrvaldamist riigiabita vastavalt määruse (EÜ) nr 2792/1999 artiklile 9.
(4) Arenguaruanded peavad vastama komisjoni määrustele (EÜ) nr 2090/98, [4] (EÜ) nr 643/2000 [5] ja (EÜ) nr 1685/2000 [6].
(5) Komisjonil peab olema asjakohane teave kõigi liikmesriikide poolt kalandussektoris võetavate struktuurimeetmete, sealhulgas määruse (EÜ) nr 2792/1999 artikli 19 lõikes 2 nimetatud abimeetmete kohta. Seetõttu tuleks luua harmoneeritud süsteem, mille alusel liikmesriigid saaksid deklareerida nimetatud eesmärkidel makstud abi määra.
(6) Ühisettevõtete mõju üldiseks kontrolliks ja hindamiseks tuleks koostada asjakohaste võrreldavate andmete loetelu, mis tuleks saata komisjonile määruse (EÜ) nr 2792/1999 artikli 8 lõikes 5 nimetatud aruannetega samal ajal.
(7) Käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Ilma et see piiraks määruse (EÜ) nr 1260/1999 artikli 37 kohaldamist, hõlmavad rakendamise aastaaruanded eelkõige programmide arenguaruandeid, milles esitatakse järgmine teave:
a) FIFGi raames rakendatud, rakendatavad või kavandatavad projektid; ja
b) olemasolevate laevade kasutuselt kõrvaldamine riigiabita vastavalt määruse (EÜ) nr 2792/1999 artiklile 9.
Projektid on "rakendatud" või "rakendatavad" siis, kui abikõlblikud kulud on tõendatud ja abisaajate poolt tegelikult makstud. Projektid on "kavandatavad", kui riigiabi andmise haldusotsusele on järgnenud krediidi kaasamine.
2. Igal aastal enne 30. aprilli esitatakse komisjonile elektroonilised arenguaruanded vastavalt käesoleva määruse I lisas esitatud näidisele.
Lisaks sellele nõutakse üht originaali paberkandjal.
Artikkel 2
Igal aastal enne 30. aprilli saadavad liikmesriigid komisjonile määruse (EÜ) nr 2792/1999 artikli 19 lõikes 2 nimetatud toetuste koondaruande vastavalt käesoleva määruse II lisas esitatud näidisele.
Nõutakse vähemalt üht originaali paberkandjal.
Artikkel 3
Liikmesriigid võtavad vajalikke meetmeid tagamaks, et korraldusasutus saadab komisjonile järgmise määruse (EÜ) nr 2792/1999 artiklis 8 määratletud ühisettevõtteid käsitleva elektroonilise teabe:
a) hiljemalt kuus kuud pärast hüvitise andmise otsust põhteabe ühisettevõtte kohta vastavalt käesoleva määruse III lisa punktis a esitatud näidisele. Vajaduse korral seda teavet ajakohastatakse ja edastatakse uuesti komisjonile;
b) tegevuskava rakendamise aruandega samal ajal kõnealuse aruandega hõlmatud ajavahemiku jooksul teostatud tegevust käsitleva teabe vastavalt käesoleva määruse III lisa punktis b esitatud näidisele.
Artikkel 4
Nõukogu määrusega (EÜ) nr 2468/98 [7] määratletud kavade jaoks FIFGi poolt antava abi, sealhulgas nõukogu määruste (EMÜ) nr 4028/86 [8] ja (EMÜ) nr 4042/89 [9] alusel pärast 1. jaanuari 1994 heakskiidetud abitaotluste üksikasjalikke rakenduseeskirju reguleeritakse jätkuvalt komisjoni määrusega (EÜ) nr 1796/95 [10].
Artikkel 5
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. veebruar 2001

Labels: 12
15
19
6